กรมควบคุมโรค แนะประชาชนใช้ 2 มาตการการหลักดูแลตัวเองหลังสงกรานต์
นพ.จักรรัฐ พิทยาวงศ์อานนท์ ผู้อำนวยการกองระบาดวิทยา กรมควบคุมโรค กระทรวงสาธารณสุข กล่าวถึงสถานการณ์โรคโควิด-19 ว่า ขณะนี้ภาพรวมทั่วโลกตัวเลขเริ่มลดลง แต่เสียชีวิตและป่วยหนักยังสูงอยู่ เช่นเดียวกับประเทศไทยสถานการณ์ผู้ป่วยแนวโน้มเหมือนลดลง หลังยอดพีคไปก่อนสงกรานต์ ผู้ป่วยอาการหนักและเสียชีวิตยังเพิ่มขึ้น โดยรายงานปอดอักเสบวันนี้ 2,123 ราย ใส่ท่อช่วยหายใจ 939 ราย แต่ยังถือว่าสถานการณ์น้อยกว่าช่วงเดลตาเมื่อปีที่แล้ว ที่พบผู้ป่วยปอดอักเสบกว่า 5,000 ราย ใส่ท่อช่วยหายใจ กว่า 1,400 ราย โดยผู้ป่วยหนักและเสียชีวิตที่เพิ่มนี้ เป็นผลมาจากการติดเชื้อมาช่วงก่อนสงกรานต์ ส่วนผลจากที่มีการเดินทางและกิจกรรมในช่วงสงกรานต์ ยังคงต้องตามดูอีก 2-4 สัปดาห์จากนี้ และหลังสงกรานต์นี้จากการไปรวมกลุ่มทำกิจกรรมมีโอกาสแพร่เป็นคลัสเตอร์ซึ่งพบรายงานคลัสเตอร์ต่อเนื่อง แต่ยังเป็นคลัสเตอร์ขนาดเล็กในครอบครัวและที่ทำงาน ทั้งนี้ ที่ต้องระวังพิเศษหลังสงกรานต์นี้คือ กลุ่มสูงอายุ โดยเฉพาะ 70 ปีขึ้นไป จับตาดูแลผู้สูงวัยที่อาจพบการติดเชื้อเพิ่มขึ้น ดังนั้นจึงยังคงระดับเตือนภัยโรคโควิด-19 ที่ระดับ 4 ทุกจังหวัด ช่วงกลับจากสงกรานต์ช่วงนี้ จำเป็นต้องขอความร่วมมือทุกคนปฏิบัติ 2 มาตรการหลัก คือ ผู้ที่กลับจากเดินทางไปต่างจังหวัด มีการร่วมกิจกรรมรวมกลุ่มสังสรรค์ ขอให้ Self Clean-Up ด้วยการสังเกตอาการตัวเอง อย่างน้อย 5-7 วัน หรือหากมีอาการอย่างใดอย่างหนึ่งเข้าข่ายป่วย ให้ตรวจ ATK เอง หรือไปตรวจที่ รพ. ใช้มาตรการ 2U คือ Universal Prevention เลี่ยงไปพื้นที่เสี่ยง เลี่ยงกินข้าวร่วมผู้อื่น หากจำเป็นต้องพบปะคนควรใช้เวลาให้น้อยที่สุดและใส่หน้ากากอนามัยตลอด โดยเฉพาะเมื่อต้องพบกับกลุ่มเสี่ยง ผู้สูงอายุ เด็กเล็ก ผู้ที่มีโรคเรื้อรัง ที่ยังเป็นกลุ่มหลักที่เสียชีวิตทุกวัน รวมถึงใช้มาตรการ Work From Home 5-7 วัน ตามความเหมาะสม และ Universal Vaccination ฉีดวัคซีนทุกกลุ่มอายุ โดยเฉพาะผู้สูงวัย เพื่อป้องกันอาการรุนแรงและภาวะ Long COVID เพราะแม้โอมิครอนการติดเชื้อแม้จะไม่มีอาการ แต่อาจเป็น Long COVID จึงขอทุกคนทุกวัยมาฉีดเข็มบูส หากฉีดเข็ม 2 มาเกิน 3 เดือนแล้วให้ไปรับเข็ม 3 หากฉีดเข็ม 3 เกิน 4 เดือนแล้วให้ไปรับเข็ม 4ส่วนกรณีการเข้าสู่โรคประจำถิ่น ต้องเลื่อน หรือไม่หากจำนวนผู้ติดเชื้อเพิ่มขึ้น นพ.จักรรัฐ กล่าวว่า โอมิครอน ผู้ติดเชื้อในวัยทำงานและวัยเรียนอาการไม่มาก จำนวนป่วยจึงไม่ใช่ปัจจัยพิจารณา แต่ต้องดูจำนวนผู้ป่วยอาการหนักกลุ่มเหลือง แดง ที่เป็นกลุ่มผู้สูงอายุ ผู้มีโรคเรื้อรัง หากเพิ่มแต่อัตราครองเตียงและระบบสาธารณสุขรองรับได้ ไม่มีสายพันธุ์ใหม่ที่รุนแรงกว่าเดิมเข้ามา สถานการณ์ยังเป็นไปตามคาดการณ์เช่นนี้ก็คาดจะเข้าสู่โรคประจำถิ่นได้ตามคาดหมายเดิมคือ เดือนกรกฎาคม